# data[].attributes.body
Enzymer styrer processerne i de levende celler. De fungerer som katalysatorer, når stoffer skal spaltes eller forenes. Enzymer anvendes blandt andet i industrien til fx øl- og ostefremstilling og i vaskepulvere.

Enzymet interferon er meget vigtigt i menneskets immunforsvar. Det forhindrer vira og bakterier i at reproducere. ©  Martin McCarthy, 2009. iStockphoto.

Om enzymer

Enzymer er proteiner, der dannes i levende celler. De er bygget op af aminosyrer, og det er den måde, disse aminosyrer sidder sammen på, der giver de forskellige enzymer deres form.

Det er denne form, der gør dem egnet til at løse en bestemt opgave ved at spalte eller forene bestemte molekyler. Enzymerne kan altså hjælpe forskellige stoffer med at reagere med hinanden – det gør de ved at sænke den energi, der skal til en reaktion. Og det er meget vigtigt – fx i menneskekroppen.

Substrater og produkter

Man kalder de stoffer, hvis reaktion enzymet påvirker, for substrater. Disse stoffer passer ind i en speciel del af enzymet, der kaldes ”det aktive site”. Når substraterne har sat sig på det aktive site, kan enzymet katalysere reaktionen, der forløber således:

Enzym+Substrater→Enzym+Produkter

Det kunne fx være enzymet sukrase, der kan spalte almindeligt bordsukker til glucose og fructose:

Sukrase+Sukker+Vand→Sukrase+Glucose+Fructose

Spaltning af sucrose (på engelsk).www.mcgraw-hill.com

Fakta Forskellige enzymer:

Proteinaser nedbryder proteiner.

Cellulaser nedbryder fibre.

Amylaser nedbryder stivelse.

Lipaser nedbryder fedt.

Invertaser nedbryder sukker.

Enzymer på arbejde

For at få mest arbejde ud af enzymer, skal der være gode forhold for dem. De fleste arbejder bedst ved en bestemt temperatur. Hvis de bliver meget varmere, kan de strække sig ud og få en forkert facon.

pH-værdien skal også passe til enzymet. Enzymer bliver holdt sammen af bindinger mellem de forskellige aminosyrer i enzymet. Hvis pH-værdien ændres, kan det ske, at disse bindinger bliver brudt, så enzymets struktur bliver anderledes.

Da enzymer kun deltager som katalysatorer og ikke bliver nedbrudt i reaktionerne, skal der ikke særligt meget enzym til at få en proces til at forløbe. Derfor hjælper det fx ikke at bruge meget vaskepulver, når man vasker tøj – det er bare spild af vaskepulver.

Navngivning

Man kan som regel finde ud af, hvordan et enzym reagerer ved at se på dets navn. Enzymerne slutter på endelsen ase. Resten af navnet er det samme som de stoffer, de påvirker.

Fx nedbryder lactase lactose, der kaldes mælkesukker, og lipase nedbryder lipider, der også kaldes fedtstoffer.

Vidste du, at ...

man bruger enzymer, der kan spalte stoffet cellulose til "stonewashing" af cowboybukser? Bomuldsfibrene i cowboybukserne bliver delvist nedbrudte, og bukserne får et slidt look.

Anvendelse

Enzymer bliver brugt overalt i industrien - fx kan man få mere saft ud af frugter ved at spalte frugtens cellevægge.

Ved brygning af øl dannes der i maltningsprocessen enzymer, der nedbryder stivelsen i bygkornene og danner maltose, der senere omdannes til alkohol ved hjælp af gær. Desuden bruges der enzymer i vaskepulvere. Pletter består oftest af proteiner, stivelse eller fedtstoffer fra spildt mælk, is, æg, sovs eller blod. Enzymerne bruges her til at spalte stofferne, så pletterne opløses.